b'\n_START_ARTICLE_\nApocalipsi\n_START_SECTION_\nEtimologia i significat\n_START_PARAGRAPH_\nEl mot \'apocalipsi\', en catal\xc3\xa0 de g\xc3\xa8nere femen\xc3\xad, procedeix del grec antic \xe1\xbc\xa1 \xe1\xbc\x80\xcf\x80\xce\xbf\xce\xba\xe1\xbd\xb1\xce\xbb\xcf\x85\xcf\x88\xce\xb9\xcf\x82 -\xce\xb5\xcf\x89\xcf\x82 \'revelaci\xc3\xb3\'; per via del llat\xc3\xad apocalypsis. El substantiu grec \xc3\xa9s un derivat del verb \xe1\xbc\x80\xcf\x80\xce\xbf\xce\xba\xce\xb1\xce\xbb\xe1\xbd\xbb\xcf\x80\xcf\x84\xce\xb5\xce\xb9\xce\xbd \'destapar\', i, per extensi\xc3\xb3, \'revelar\'. _NEWLINE_En un sentit general, el mot designa l\'acci\xc3\xb3 i l\'efecte de \xc2\xabtreure un vel\xc2\xbb, \xc2\xabdesvelar\xc2\xbb. En aquest llibre \xc3\xa9s una revelaci\xc3\xb3 a les set esgl\xc3\xa9sies de l\'\xc3\x80sia Menor (1,11) dels esdeveniments que nom\xc3\xa9s D\xc3\xa9u coneix i que fan refer\xc3\xa8ncia a la hist\xc3\xb2ria present, futura i de la fi del m\xc3\xb3n (literatura apocal\xc3\xadptica). En sentit figurat, s\'empra per a designar una cat\xc3\xa0strofe de dimensions colossals i tr\xc3\xa0giques.\n_START_SECTION_\nAutoria\n_START_PARAGRAPH_\nL\'autor s\'identifica ell mateix com a \'Joan\', servent de Jesucrist desterrat a l\'illa de Patmos (al mar Egeu) per ser testimoni de Jes\xc3\xbas, per\xc3\xb2 \xc3\xa9s molt poc probable que l\'autor de l\'Apocalipsi fos tamb\xc3\xa9 l\'autor de l\'Evangeli de Joan, identificat habitualment com a Joan l\'Evangelista. Algunes de les proves d\'aix\xc3\xb2 es va exposar ja en la segona meitat del segle tercer per Dionisi, arquebisbe d\'Alexandria, que va assenyalar que l\'Evangeli i les ep\xc3\xadstoles atribu\xc3\xafdes a Joan, a difer\xc3\xa8ncia de l\'Apocalipsi, no anomenen el seu autor, i que el grec de l\'evangeli \xc3\xa9s correcte i elegant, mentre que el de l\'Apocalipsi no ho \xc3\xa9s; estudiosos posteriors han assenyalat que els dos llibres tamb\xc3\xa9 tenen difer\xc3\xa8ncies radicals en perspectiva teol\xc3\xb2gica. La tradici\xc3\xb3 el lliga a Joan l\'Ap\xc3\xb2stol, per\xc3\xb2 \xc3\xa9s poc probable que l\'ap\xc3\xb2stol pogu\xc3\xa9s haver viscut en el moment m\xc3\xa9s factible per a la composici\xc3\xb3 del llibre, el regnat de Domici\xc3\xa0, i l\'autor mai declara que hagu\xc3\xa9s conegut Jes\xc3\xbas. L\'\xc3\xbanic que se sap \xc3\xa9s que aquest Joan era un profeta cristi\xc3\xa0 jueu, probablement pertanyent a un grup d\'aquests profetes, i va ser acceptat com a tal per les congregacions a qui es dirigeix la seva carta. La seva identitat exacta segueix sent desconeguda, i l\'erudici\xc3\xb3 moderna comunament es refereix a ell com a Joan de Patmos. Des de l\'antiguitat s\'ha q\xc3\xbcestionat l\'atribuci\xc3\xb3 de l\'obra a Joan l\'Ap\xc3\xb2stol._NEWLINE_La tradici\xc3\xb3 m\xc3\xa9s antiga de l\'Esgl\xc3\xa9sia data el llibre al final de l\'emperador Domici\xc3\xa0 (regnat 81-96 dC), i la majoria dels estudiosos moderns hi estan d\'acord, tot i que l\'autor pot haver escrit una primera versi\xc3\xb3 sota Vespasi\xc3\xa0 (69-79 dC) i l\'hauria actualitzada sota Domici\xc3\xa0. La b\xc3\xa8stia amb set caps i el nombre 666 semblen al\xc2\xb7ludir directament a l\'emperador Ner\xc3\xb3, per\xc3\xb2 aix\xc3\xb2 no requereix que l\'Apocalipsi fos escrit en els anys 60, ja que hi havia una creen\xc3\xa7a generalitzada en les d\xc3\xa8cades posteriors que Ner\xc3\xb3 tornaria.\n_START_SECTION_\nCerint\n_START_PARAGRAPH_\nAssignar com a autor d\'una obra a un personatge de renom en la fe era com\xc3\xba en la tradici\xc3\xb3 de la literatura apocal\xc3\xadptica i b\xc3\xadblica. Alguns cristians dels primers segles consideraven que l\'Apocalipsi havia estat escrit per un altre autor. Per exemple, Hip\xc3\xb2lit, en la seva obra "Contra Gaium"; cita un tal Gai qui sostenia que l\'Apocalipsi de Joan, fou una obra escrita per Cerint o \xce\x9a\xe1\xbd\xb5\xcf\x81\xce\xb9\xce\xbd\xce\xb8\xce\xbf\xcf\x82, autor cristi\xc3\xa0 gn\xc3\xb2stic. De fet l\'Apocalipsi t\xc3\xa9 alguns trets d\'influ\xc3\xa8ncia gn\xc3\xb2stica com per exemple l\'\xc3\xbas de la numerologia i la guematria que avalarien Cerint com a possible autor d\'aquesta obra.\n_START_SECTION_\nDiversos autors\n_START_PARAGRAPH_\nSegons certs exegetes, l\'Apocalipsi \xc3\xa9s un assemblatge de diversos textos d\'autors possiblement diferents. Hi ha qui parla de dues, altres de tres obres diferents, la majoria de les vegades d\'origen jueu, mal compilades per un redactor cristi\xc3\xa0 en una \xc3\xa8poca bastant tardana.\n_START_SECTION_\nLlengua\n_START_PARAGRAPH_\nTradicionalment es diu que l\'original fou escrit en grec per\xc3\xb2 Dion\xc3\xads veia que el seu dialecte i llengua no eren exactament grecs sin\xc3\xb3 que feia servir modismes b\xc3\xa0rbars. Per a d\'altres es tracta probablement d\'un original redactat en armeni, tradu\xc3\xaft una primera vegada a l\'hebreu i posteriorment al grec. Les dues primeres versions haurien desaparegut a finals del segle I. Tanmateix, i tenint en compte la constel\xc2\xb7laci\xc3\xb3 ling\xc3\xbc\xc3\xadstica del segle II, el m\xc3\xa9s l\xc3\xb2gic, per\xc3\xb2, f\xc3\xb3ra de pensar que fou redactat en arameu i tradu\xc3\xaft immediatament al grec o que fou escrit directament en grec per una persona biling\xc3\xbce que tenia l\'arameu com a llengua materna o com a primera llengua.\n_START_SECTION_\nRerefons de l\'Antic Testament\n_START_PARAGRAPH_\nLes constants refer\xc3\xa8ncies directes i indirectes del llibre de l\'Apocalipsi a l\'Antic Testament no \xc3\xa9s m\xc3\xa9s que la voluntat de l\'autor de presentar l\'AT com el llibre que recull tot all\xc3\xb2 que D\xc3\xa9u ha dit als homes i les dones d\'aquest m\xc3\xb3n. Els llibres m\xc3\xa9s utilitzats s\xc3\xb3n l\'\xc3\x88xode, Ezequiel i Daniel. Tots tres donen testimoni de l\'actuaci\xc3\xb3 de D\xc3\xa9u a favor del poble d\'Israel en temps de persecuci\xc3\xb3: esclavatge d\'Egipte, exili a Babil\xc3\xb2nia i persecuci\xc3\xb3 sel\xc3\xa8ucida, respectivament.\n_START_SECTION_\nSimbolisme\n_START_PARAGRAPH_\nUna de les principals caracter\xc3\xadstiques de la literatura apocal\xc3\xadptica \xc3\xa9s el simbolisme del seu llenguatge. L\'Apocalipsi \xc3\xa9s l\'escrit m\xc3\xa9s ric en s\xc3\xadmbols de tota la B\xc3\xadblia i ha estat objecte de nombroses investigacions al llarg de la hist\xc3\xb2ria. Aparentment \xc3\xa9s un simbolisme secret i incomprensible, per\xc3\xb2 en realitat \xc3\xa9s un llenguatge universal que nom\xc3\xa9s intenta ocultar el seu significat o dificultar la seva comprensi\xc3\xb3 a qui desconeix l\'Antic Testament. Certament que \xc3\xa9s un llenguatge plenament comprensible per a la comunitat de creients contempor\xc3\xa0nia al llibre. A m\xc3\xa9s a m\xc3\xa9s, \xc3\xa9s un llenguatge que permet una actualitzaci\xc3\xb3 de la seva aplicaci\xc3\xb3. Per exemple, quan vol parlar de l\'opressi\xc3\xb3 de Roma, esmenta Babil\xc3\xb2nia o la b\xc3\xa8stia, per\xc3\xb2 el lector de l\'Apocalipsi sap que quan caigui Roma altres \xc2\xabbabil\xc3\xb2nies\xc2\xbb o \xc2\xabb\xc3\xa8sties\xc2\xbb sorgiran i s\'enfrontaran a l\'Evangeli._NEWLINE_El simbolisme que fa servir ve del m\xc3\xb3n animal (cavalls, drac, serp, llagostes que simbolitzen diferents plaques de la hist\xc3\xb2ria), de la cosmologia (estrelles, cel que poden simbolitzar, depenent del context, la fi del m\xc3\xb3n malvat i el naixement del cel nou i la terra nova), dels colors (el vermell, viol\xc3\xa8ncia o sang, el gris, la mort) o dels nombres (tres, perfecci\xc3\xb3; quatre, universalitat -dels quatre punts cardinals-, set, plenitud -tres m\xc3\xa9s quatre-, tres i mig -42 mesos o 1.260 dies que s\xc3\xb3n la meitat de set anys- que simbolitza que el mal no dura per sempre).\n_START_SECTION_\nLa literatura apocal\xc3\xadptica\n_START_PARAGRAPH_\nSorgeix en temps de persecuci\xc3\xb3 i t\xc3\xa9 l\'objectiu d\'enfortir la fe i mantenir l\'esperan\xc3\xa7a. En aquest sentit aquesta obra \xc3\xa9s una crida a la resist\xc3\xa8ncia de la comunitat creient i contra l\'imperi de Roma que l\'oprimeix. \xc3\x89s una literatura molt estesa entre els segles II aC i I dC. A la B\xc3\xadblia tenim dues obres que clarament pertanyen a aquest tipus de literatura: el llibre de Daniel i el de l\'Apocalpsi. Tanmateix, tamb\xc3\xa9 hi ha fragments apocal\xc3\xadptics a la literatura prof\xc3\xa8tica (Isa\xc3\xafes, Ezequiel, Joel i Zacaries), als evangelis (Mt 24-25, Mc 13 i Lc 21) i a les cartes de Pau (2Te 2)._NEWLINE_L\'apocal\xc3\xadptica pret\xc3\xa9n presentar una reflexi\xc3\xb3 sobre el present de la comunitat creient a partir de la fe en D\xc3\xa9u. El missatge prof\xc3\xa8tic t\xc3\xa9 un pes indiscutible en aquesta literatura: el missatge dels profetes \xc3\xa9s utilitzat novament en el moment present per tal que la comunitat clarifiqui la seva situaci\xc3\xb3. l\'autor de l\'apocalipsi presenta una s\xc3\xa8rie d\'esdeveniments del passat com si encara haguessin de succeir. Aix\xc3\xad afirma que D\xc3\xa9u actuar\xc3\xa0 en el futur, com ho fa ara en el present i va obrar antigament._NEWLINE_Una altra caracter\xc3\xadstica t\xc3\xadpica d\'aquesta literatura \xc3\xa9s que l\'autor agafa el nom d\'un gran i molt venerat personatge del passat. No ens hem d\'estranyar si el vertader autor s\'amaga darrere d\'una pseudon\xc3\xadmia -\xc3\xa9s a dir l\'atribuci\xc3\xb3 del llibre a un gran personatge del passat que revela ara al m\xc3\xb3n alguna cosa que era oculta. Avui en dia \xc3\xa9s impensable fer servir la pseudon\xc3\xadmia amb aquesta intenci\xc3\xb3, per\xc3\xb2 en aquell temps era habitual i ben vist.'